Nariadenie Rady (ES) č. 2561/2001
zo 17. decembra 2001,
zamerané na podporu konverzie rybárskych plavidiel a rybárov, ktorí boli do roku 1999 závislí na dohode o rybolove s Marokom
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä jej články 36 a 37,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) dohoda o vzťahoch, pokiaľ ide o morský rybolov, medzi Európskym spoločenstvom a Marockým kráľovstvom (ďalej len "dohoda o rybolove s Marokom") stratila platnosť 30. novembra 1999; veľký počet plavidiel Spoločenstva, ktoré pôsobili v tomto rámci, boli v dôsledku toho nútené ukončiť svoje rybárske činnosti k tomuto dátumu;
(2) rybári a majitelia postihnutých plavidiel poberali v tejto súvislosti príspevky, ustanovené v článku 16 ods. 1 písm. b) nariadenia (ES) č. 2792/1999 [4] s pomocou Finančného nástroja pre usmerňovanie rybárskych činností (FIFG), za uľahčených podmienok určených nariadením (ES) č. 1227/2001 [5];
(3) existuje dôvod vhodnými prostriedkami na úrovni Spoločenstva povzbudiť implementáciu plánov konverzie dotknutých plavidiel, schválených Komisiou 18. októbra 2000;
(4) je potrebné uľahčiť trvalé prerušenie činnosti plavidiel, buď ich likvidáciou alebo prevodom na tretiu krajinu, a to aj v rámci spoločných podnikov; súčasne je potrebné uľahčiť výmenu rybolovných zariadení pri trvalej konverzii na iné rybárske činnosti, bez ohľadu na vek plavidla, aj keby bola predmetom verejnej pomoci na výstavbu;
(5) preto sú potrebné výnimky z niektorých ustanovení nariadenia (ES) č. 2792/1999;
(6) okrem toho, v duchu záverov Európskej rady z Nice, Európska únia by mala prejaviť solidaritu s príslušnými členskými štátmi prostredníctvom ďalšieho finančného úsilia presahujúceho čiastky poskytnuté v rámci položky 2 finančných výhľadov pre rozpočet Európskej únie, určené na Európskej rade v Berlíne 25. marca 1999;
(7) v dôsledku toho je potrebné prijať špecifické opatrenie Spoločenstva s cieľom poskytnúť príslušné dotácie na implementáciu časti konverzných plánov za predpokladu, že ostatné časti uvedených plánov budú vykonané s pomocou odsúhlasených prostriedkov z FIFG;
(8) ďalšie poskytnuté prostriedky musia byť venované na špecifické opatrenie, na jednej strane na reštrukturalizáciu flotily, a na druhej strane na predčasný odchod do dôchodku alebo preškolenie rybárov, na základe individuálnych alebo kolektívnych sociálnych plánov;
(9) špecifické opatrenie musí byť v súlade so všeobecnými zásadami štrukturálnej politiky v sektore rybárstva; najmä deformáciám treba zabrániť platnými ustanoveniami pre implementáciu prostriedkov z FIFG; súčasne treba navrhnúť funkčný mechanizmus riadenia, ktorý bude čo najbližší mechanizmu platnému pre štrukturálne fondy Spoločenstva, určenému nariadením (ES) č. 1260/1999 [6];
(10) plavidlá, ktoré majú pôsobiť v medzinárodných vodách alebo vo vodách tretích krajín, musia plne rešpektovať medzinárodné právo, pokiaľ ide o zachovanie rybolovných zdrojov, najmä dohodu OSN o námornom práve, ako aj etický kódex Organizácie pre výživu a poľnohospodárovo OSN;
(11) sociálno-ekonomická diverzifikácia pobrežných oblastí, závislých od rybolovu, prirodzene zapadá do kontextu integrovaných pracovných programov regionálneho rozvoja a multiregionálnych programov, vyplývajúcich z podporných rámcov Spoločenstva cieľa 1 štrukturálnych fondov pre Španielsko a pre Portugalsko, s finančnou pomocou Európskeho fondu regionálneho rozvoja, Európskeho sociálneho fondu a Európskeho poľnohospodárskeho usmerňovacieho a záručného fondu, usmerňovacia sekcia; za týchto podmienok neexistuje dôvod pre plánovanie špecifického zásahu, zameraného na túto diverzifikáciu,
PRIJALA TOTO NARIADENIE:
KAPITOLA I
VŠEOBECNÉ INFORMÁCIE
Článok 1
1. Rybári a majitelia plavidiel, ktorým bola počas rokov 2000 a 2001 poskytovaná kompenzácia podľa článku 16 ods. 1 písm. b) nariadenia (ES) č. 2792/1999 z dôvodu neobnovenia dohody o rybolove s Marokom, aspoň počas celkového šesťmesačného obdobia dočasného prerušenia činnosti, môžu využiť mimoriadne podporné opatrenia za podmienok a v rámci limitov, predpokladaných týmto nariadením.
2. Najneskôr tri mesiace po nadobudnutí platnosti tohto nariadenia členské štáty oznámia Komisii zoznam plavidiel, uvádzajúci ich vnútroštátne čísla, ako aj zoznam mien rybárov, spĺňajúcich podmienky, uvedené v odseku 1 nariadenia.
KAPITOLA II
ÚĽAVY
Článok 2
1. Výnimkou z nižšie uvedených ustanovení nariadenia (ES) č. 2792/1999, verejná pomoc majiteľom plavidiel a rybárom, uvedeným v článku 1 ods. 1 bude poskytnutá podľa nasledujúcich pravidiel:
a) ak verejná pomoc bude poskytnutá za likvidáciu plavidla:
i) sadzby uvedené v článku 7 ods. 5 písm. a) budú zvýšené o 20 %,
ii) ustanovenia článku 10 ods. 3 písm. b) bodu ii) a ustanovenia prílohy III, bod 1.1a) sa nebudú uplatňovať;
b) ak prémia bude poskytnutá za trvalý prevod plavidla na tretiu krajinu, a to aj v prípade spoločného podniku:
i) sadzby uvedené v článku 7 ods. 5 písm. a) budú zvýšené o 20 %,
ii) ustanovenia článku 10 ods. 3 písm. b) bod ii), ako aj ustanovenia prílohy III, bod 1.1a), sa nebudú uplatňovať;
iii) minimálny vek plavidiel uvedený v článku 7 ods. 2 bude znížený na päť rokov: avšak v prípade 5- až 9-ročných plavidiel referenčná prémia, uvedená v článku 7 ods. 5 písm. a), bude prémia použiteľná pre 10- až 15-ročné plavidlá. Táto prémia bude znížená o časť sumy, predtým prijatej v prípadoch pomoci, poskytnutej na stavbu a/alebo modernizáciu; táto časť bude vypočítaná pomerným dielom z 10-ročného obdobia (v prípade pomoci na stavbu) alebo 5-ročného obdobia (v prípade pomoci na modernizáciu), predchádzajúceho trvalému prevodu;
c) v prípade trvalej konverzie plavidla na inú rybársku činnosť, vyžadujúcu zmenu techniky rybolovu, výmena rybolovných zariadení môže byť predmetom verejnej pomoci ako modernizácia plavidla za nasledujúcich podmienok pre udelenie výnimky:
i) posledný pododsek prílohy III, bod 1.4 sa nebude uplatňovať;
ii) sadzby uvedené v článku 9 ods. 4 písm. b) budú zvýšené o 30 %;
iii) ustanovenia článku 10 ods. 3 písm. a) sa nebudú uplatňovať;
d) v prípade individuálnej paušálnej platby rybárovi maximálne oprávnené náklady, uvedené v článku 12 ods. 3 písm. b) a c), budú zvýšené o 20 %.
2. Pravidlá pre udelenie výnimky, uvedené v odseku 1, budú platiť len pre prémie a verejnú pomoc, ktoré boli poskytnuté na základe administratívneho rozhodnutia orgánmi, uvedenými v článku 6, prijatého v čase medzi 1. júlom 2001 a 30. júnom 2003.
3. Majitelia plavidiel stratia nárok na kompenzáciu za dočasné prerušenie činnosti, uvedenú v článku 1, dňom správneho rozhodnutia o poskytnutí prémie za trvalé ukončenie činnosti alebo verejnej pomoci na modernizáciu príslušného plavidla, ktoré bolo prijaté v súlade so spôsobmi, ustanovenými v odseku 1.
Ak táto kompenzácia bola vyplatená vopred, každá nadmerná platba bude odpočítaná od prémie za trvalé ukončenie alebo od verejnej pomoci na modernizáciu, poskytnutej pre príslušné plavidlo.
KAPITOLA III
OSOBITNÉ OPATRENIE
Článok 3
1. Týmto sa zavádza osobitné opatrenie Spoločenstva (ďalej uvádzané len ako "toto opatrenie"), ktorého cieľom je doplniť opatrenia, prijaté v rámci intervencií štrukturálnych fondov v príslušnom členskom štáte v dôsledku neobnovenia dohody o rybolove s Marokom.
2. Toto opatrenie:
a) bude vyhradené výlučne pre majiteľov plavidiel a pre rybárov, uvedených v článku 1 ods. 1;
b) vzťahuje sa na:
i) opatrenia trvalého ukončenia rybárskych činností plavidiel v zmysle článku 7 ods. 3 nariadenia (ES) č. 2792/1999;
ii) opatrenia modernizácie plavidiel v zmysle článku 9 ods. 1 toho istého nariadenia, resp.
iii) opatrenia sociálno-ekonomického charakteru v zmysle článku 12 ods. 3 písm. a), b) a c) toho istého nariadenia;
c) bude podliehať podmienkam, uvedeným v článku 12 nariadenia (ES) č. 1260/1999.
3. Výška pomoci Spoločenstva, pridelená jednotlivým opatreniam tohto opatrenia, bude nasledovná, vyjadrená ako percento z celkovej čiastky, uvedenej v článku 5 ods. 1:
a) likvidácia plavidiel a trvalé preradenie plavidiel na iné účely ako rybolov: minimálne 40 % z celkovej čiastky;
b) trvalý prevod plavidiel na tretiu krajinu, a to aj v rámci spoločného podniku, a modernizácia plavidiel: maximálne 28 % z celkovej čiastky;
c) sociálno-ekonomické opatrenia: minimálne 32 % z celkovej čiastky.
Článok 4
1. Ustanovenia nariadenia (ES) č. 2792/1999 budú platiť obdobne pre implementáciu tohto opatrenia podľa ustanovení a podmienok pre udelenie výnimky, určených v kapitole II tohto nariadenia, najmä pokiaľ ide o:
a) konečný termín pre prijatie administratívneho rozhodnutia o poskytnutí pomoci;
b) oznámenie programov pomoci;
c) kritériá oprávnenosti rybárov a lodí;
d) maximálnu výšku prémie pre rybára alebo dané plavidlo;
e) maximálnu výšku výdavkov, na ktoré môže byť poskytnutá verejná pomoc na modernizáciu daného plavidla;
f) limity finančného príspevku Spoločenstva a všetkých verejných finančných príspevkov (národných, regionálnych a iných) príslušného členského štátu.
2. V prípade poskytnutia prémie za vytvorenie spoločného podniku v rámci tohto opatrenia však riadiaci orgán zaplatí celú prémiu žiadateľovi, ak plavidlo bude prevedené na spoločný podnik, po predložení dôkazu žiadateľom, že bola poskytnutá banková záruka na čiastku, zodpovedajúcu 40 % prémie.
3. Prémie za trvalé ukončenie rybárskych činností a verejná pomoc na modernizáciu plavidiel, poskytnuté v rámci tohto opatrenia, budú považované za verejnú pomoc v zmysle článku 6 ods. 1 nariadenia (ES) č. 2792/1999.
Rybolovné kapacity, znížené v zmysle tohto opatrenia, prispejú k úprave rybolovného úsilia príslušných členských štátov v zmysle článku 7 nariadenia (ES) č. 2792/1999.
Verejná pomoc na modernizáciu plavidiel, poskytnutá v rámci tohto opatrenia, podlieha článku 9 nariadenia (ES) č. 2792/1999.
Na účely implementácie tohto opatrenia kompenzácia uvedená v článku 1 by mala mať rovnaký konečný efekt ako sociálno-ekonomické opatrenia, uvedené v článku 12 ods. 3 písm. a), písm. b) a písm. c) nariadenia (ES) č. 2792/1999.
4. Prémie alebo verejná pomoc poskytnutá v rámci tohto opatrenia nesmú byť kumulované s inou prémiou alebo verejnou pomocou na rovnaký účel, najmä nie s prémiou alebo pomocou, ktorá bola poskytnutá v rámci štrukturálnych fondov v príslušných členských štátoch.
Príslušné členské štáty prijmú všetky opatrenia, potrebné na splnenie tohto odseku, a najneskôr tri mesiace po nadobudnutí platnosti tohto nariadenia ich oznámia Komisii.
Článok 5
1. Výška príspevku Spoločenstva, poskytnutého na toto opatrenie, bude 197 mil. EUR, rozdelených podľa nasledujúcich percent:
a) Španielsko: 94,6 %;
b) Portugalsko: 5,4 %.
2. Komisia vykoná platbu príspevku Spoločenstva, uvedeného v odseku 1, v súlade s rozpočtovými záväzkami a bude ju adresovať orgánu, vykonávajúcemu platby, uvedenému v článku 6.
Od 1. januára 2002 Komisia poskytne dotácie, zahrnuté do rozpočtu na rok 2002, najneskôr tri mesiace po prijatí tohto nariadenia.
Poskytnutie dotácií, zahrnutých do rozpočtu na rok 2003, bude schválené v zásade pred 30. aprílom 2003.
3. V závislosti od rozpočtových zdrojov Komisia vykoná platby nasledovne:
a) splátka, predstavujúca najviac 20 % z čiastok, uvedených v odseku 1, bude uhradená v čase poskytnutia, uvedeného v odseku 2, druhý odsek;
b) predbežné platby budú vykonané na základe žiadosti členského štátu o náhradu výdavkov, skutočne zaplatených a potvrdených orgánom, vykonávajúcim platby, uvedeným v článku 6.
Celkový súčet platieb, uvedených v bode a) a v tomto bode, bude tvoriť najviac 80 % z čiastok, uvedených v odseku 1.
c) Platba zostatku bude vykonaná na žiadosť členského štátu, po vykonaní tohto opatrenia, ak:
i) orgán vykonávajúci platby predložil Komisii potvrdený výkaz skutočne vzniknutých výdavkov;
ii) záverečná správa o implementácii bola predložená Komisii a schválená Komisiou;
iii) členský štát poslal Komisii výkaz, uvedený v článku 38 ods. 1 písm.f) nariadenia (ES) č. 1260/1999.
4. Nárok na príspevok Spoločenstva v rámci tohto opatrenia budú mať výdavky, skutočne zaplatené konečným príjemcom od 1. júla 2001. Termín nárokovania výdavkov je určený na 31. decembra 2003.
Posledný termín predloženia Komisii žiadosti o platbu zostatku bude určený na 30. júna 2004.
5. Žiadosti o predbežné platby a o platbu zostatku musia byť vypracované v súlade so vzorom v prílohe II nariadenia (ES) č. 438/2000 [7].
Musia byť podporené predložením správ o postupe v elektronickej forme, v súlade so vzorom v prílohe I nariadenia (ES) č. 366/2001 [8].
Článok 6
Na účely implementácie tohto opatrenia riadiace orgány a orgány, vykonávajúce platby, ktoré pôsobia v rámci intervencií štrukturálnych fondov v prospech rybárstva v Španielsku a v Portugalsku počas obdobia 2000 až 2006, budú plniť funkcie, ktoré im boli zverené príslušnými ustanoveniami nariadenia (ES) č. 1260/1999.
Ak z tohto nariadenia nevyplývajú opačné ustanovenia, budú platiť ustanovenia článkov 31 a 33 až 39 nariadenia (ES) č. 1260/1999 a odvodenej legislatívy.
Článok 7
V prípade potreby Komisia v súlade s postupom uvedeným v článku 23 ods. 2 nariadenia (ES) č. 2792/1999 prijme podrobné pravidlá uplatnenia tohto nároku.
Komisii bude za týmto účelom pomáhať výbor pre štruktúry rybárstva a akvakultúry, ustanovený článkom 51 nariadenia (ES) č. 1260/1999.
KAPITOLA IV
ZÁVEREČNÉ USTANOVENIA
Článok 8
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 2001.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. decembra 2001